Úrad vlády SR						Na rokovanie vlády SR
Sekcia hospodárskej politiky					dňa: 7.8.2002
								 k číslu: 3118/2002
                               	     k bodu: 23

			
S t a n o v i s k o

k Návrhu na riešenie záložných zmlúv k úverom so štátnou zárukou na zabezpečenie budúcich pohľadávok štátu voči Železniciam SR v súvislosti s ich transformáciou

I.

	Návrh na riešenie záložných zmlúv... predkladá podpredseda vlády a minister dopravy, pôšt a telekomunikácií SR ako iniciatívny. Materiál obsahuje návrh uznesenia vlády, predkladaciu správu, návrh na riešenie záložných zmlúv ..., vyhodnotenie pripomienkového konania a návrh komuniké.

	Navrhuje sa úprava zmlúv o podmienkach ručenia uzavretých medzi MDPT SR a ŽSR a zrušenie zmlúv o uzavretí budúcej zmluvy uzavretých medzi ŽSR a MF SR v súvislosti s prevzatím štátnej záruky u 9 úverov. U uzavretých záložných zmlúv k 2 úverom so štátnou zárukou sú identifikované nedostatky. Uzavretie záložných zmlúv k zostávajúcim piatim úverom je prakticky tiež nerealizovateľné.
   
II.

Súčasťou materiálu je vyhodnotenie pripomienkového konania, zásadné pripomienky neboli uplatňované.

III.

	Porada ekonomických ministrov vlády SR rokovala k predmetnej problematike 25. marca 2002. V záveroch z rokovania zobrala predložený návrh na vedomie a odporučila vláde návrh prerokovať.

	Predloženým materiálom je vláda požiadaná o súhlas s realizáciou krokov navrhnutých v uznesení vlády i napriek tomu, že ide o riešenie zmluvných vzťahov medzi MDPT SR, MF SR a ŽSR, ktoré neboli priamo schvaľované vládou.

	Vzhľadom na to, že boli uzavreté zmluvy o uzavretí budúcej zmluvy, ktorých predmetom plnenia je uzavretie záložných zmlúv v súlade s Nariadením vlády SR č. 91/1996 Z.z. o štátnych zárukách, možnosť zrušiť tieto zmluvy o uzavretí zmluvy navrhovaným spôsobom so súhlasom vlády považujeme za vhodné posúdiť nielen z hľadiska ekonomického, ale tiež z hľadiska právneho.

Vzhľadom na to, že v závere materiál konštatuje, že riziká vyplývajúce z úverov so štátnou zárukou, prevzatých ŽSR, sú značné, považujeme za účelné ozrejmiť, akým vzťahom budú riešené záväzky ŽSR voči štátu v prípade plnenia záväzkov vyplývajúcich z prijatých úverov štátnym rozpočtom.

Záver:

Vláde odporúčame rozhodnúť o predloženom materiáli s prihliadnutím na uvedené poznámky a výsledok rozpravy vlády.

Bratislava 5.8.2002